b'\n_START_ARTICLE_\nOps pekerja asing\n_START_PARAGRAPH_\nOps pekerja asing ialah satu operasi yang dilancarkan oleh Kementerian Dalam Negeri Malaysia mulai 23 Mac 2010. Pemeriksaan bersepadu akan dijalankan oleh Jabatan Tenaga Kerja (JTK), Polis Diraja Malaysia (PDRM), Jabatan Imigresen Malaysia dan pihak berkuasa tempatan (PBT)._NEWLINE_Beberapa langkah telah dikenalpasti dalam Mesyuarat Agenda Pengurusan Warga Asing Merangkumi Isu Pemerdagangan Orang di Parlimen pada 17 Mac 2010. Selain agensi terlibat, turut hadir ialah Menteri Sumber Manusia, Datuk Dr. S. Subramaniam.\n_START_SECTION_\nStatistik pekerja asing di Malaysia\n_START_PARAGRAPH_\nRekod rasmi KDN mendapati terdapat seramai 1.8 juta orang dan mereka bekerja dalam beberapa sektor antaranya pembinaan, perladangan, pembuatan dan restoran._NEWLINE_Kajian mendapati beberapa sektor akan lumpuh jika khidmat pekerja asing ditamatkan. Sektor yang amat bergantung kepada pekerja asing sedang dikenalpasti._NEWLINE_Seramai 26.1 juta rakyat asing datang ke Malaysia dan ini termasuklah pelancong, pelajar dan pekerja asing. 23.7 juta adalah pelancong manakala selebihnya adalah di kalangan diplomat, pelajar dan pekerja asing. _NEWLINE_Pada 2008, RM12.2 bilion wang keluar dari Malaysia oleh pekerja asing di Malaysia\n_START_SECTION_\nMatlamat\n_START_PARAGRAPH_\nMenteri Dalam Negeri Datuk Seri Hishammuddin Hussein menyatakan tujuannya ialah memastikan majikan menjaga kebajikan pekerja asing antaranya dari aspek pembayaran gaji, tempat tinggal, kesihatan dan persekitaran tempat kerja. Selain itu mengesan aktiviti pemerdagangan orang dan penyeludupan manusia._NEWLINE_Semua majikan hendaklah sentiasa mematuhi standard-standard perburuhan dan langkah-langkah perlindungan yang ditetapkan di bawah dasar serta undang-undang buruh negara.'